भारत की 6 महिला स्वतंत्रता सेनानी

राष्ट्र निर्माण कार्य एक पुनीत कार्य है। राष्ट्र के हित में जो भी कार्य किया जाए कम है। राष्ट्र के लिए बलिदान होने वाले वीरों की गौरव गाथाओं से इतिहास के पृष्ठ रंगे हुए हैं। राष्ट्रीय भावनाओं से ओत-प्रोत नारियों के बलिदान की गौरव गाथाएँ हमारे देश के इतिहास को गौरवान्वित करती हैं। स्वतंत्रता संग्राम में स्त्रियाँ परदे से निकल कर, घर की चारदीवारी को छोड़कर स्वाधीनता संग्राम में कूद पड़ीं। पुरूषों के साथ कंधे से कंधा मिलाकर संघर्ष किया। ऐसी वीरांगनाओं की एक लंबी सूची है। जिनमें से कुछ के विषय में हम बताने जा रहे हैं।

सरोजिनी नायडू-

13 फरवरी 1879 में हैदराबाद में जन्मी सरोजिनी की माता का नाम वरदासुंदरी तथा पिता का नाम अघोरनाथ चट्टोपाध्याय था। इन्होंने काव्य लेखन की प्रतिभा अपने माता-पिता से विरासत में पाई थी। उनके मधुर स्वर के कारण उन्हें भारत कोकिला की उपाधि प्रदान की गई। इनका विवाह गोविंद राजुल नायडू के साथ हुआ। गोपाल कृष्ण गोखले और महात्मा गांधी के संपर्क में आने के बाद यह राष्ट्र प्रेम पर आधारित कविताएँ लिखने लगीं। इनके भाषण जोशीले होते थे। इन्होंने 1910 में क्रांग्रेस अधिवेशन में भाग लिया। 1925 ई0 में यह भारतीय कांग्रेस की अध्यक्ष बनीं। 1930 में ‘नमक तोड़ो आंदोलन’ में इन्होंने दांडी मार्च किया। 1942 में गांधी जी के भारत छोड़ो आंदोलन में भी इन्होंने भाग लिया। आजादी की लड़ाई में कई बार जेल भी गईं। यह स्वतंत्र भारत में उत्तर प्रदेश की राज्यपाल बनीं। 2 मार्च 1949 को इनकी मृत्यु हुई।

बेगम हजरत महल-

बेगम हजरत महल अवध के नवाब वाजिद अली शाह की पत्नी थीं। डलहौजी ने 1856 में नवाब पर कुशासन और अकर्मण्यता का आरोप लगाकर उन्हें नजर बंद कर लिया और अवध पर कब्जा कर लिया। प्रथम स्वतंत्रता संग्राम के विद्रोह की शुरूआत हो चुकी थी। बेगम हजरत महल ने लखनऊ और आस-पास के सामंतों को एकत्र कर अंग्रेजों से लोहा लिया। इन लोगों ने अवध के अंतर्गत आने वाले क्षेत्रों में लखनऊ छोड़ अन्य सभी क्षेत्रों को अंग्रेजों से मुक्त करा लिया। नवाब वाजिद अली के उत्तराधिकारी के रूप में उनके अवयस्क पुत्र बिरजीस को अवध का नवाब घोषित कर उसकी संरक्षिका बन गईं। लेकिन मुगल सम्राट बहादुर शाह जफर के कैद होते ही क्रांतिकारी हिम्मत हार गए। अंग्रेजों ने एक बार फिर धीरे-धीरे सभी क्षेत्रों पर अपना कब्जा कर लिया। बेगम हजरत महल अपने पुत्र के साथ नेपाल चली गईं। और काठमांडू में रहने लगीं। सन 1874 में इनकी मृत्यु हो गई।