बाधाओं को हराकर अग्रणी बनने वाली 6 भारतीय नारियाँ

नारी जीवन का स्रोत तथा शक्ति का आदि रूप है। प्राचीन काल में वे पुरूषों के समान ही आदरणीय एवं प्रशंसनीय थीं। उन्हें पुरूषों के समान ही सभी अधिकार प्राप्त थे। परंतु मध्यकाल में उनकी स्थिति में गिरावट आई और वह अनेक कुरीतियों का शिकार हो गईं। स्वतंत्रता के पश्चात उनकी दशा में सुधार आया। हम आपको ऐसी ही छह महिलाओं के विषय में बताने जा रहे हैं जिन्होंने विपरीत परिस्थितियों और हर बाधा का सामना कर इस समाज में अपने लिए एक सम्मानित स्थान बनाया।

मैरी काॅम

प्रसिद्ध भारतीय महिला मुक्केबाज मैरी काॅम का जन्म 1 मार्च 1983 को मणिपुर के चुराचाँदपुर में हुआ। हाईस्कूल परीक्षा में अनुत्तीर्ण होने के बाद उन्होंने विद्यालय छोड़ दिया और राष्ट्रीय मुक्त विद्यालय से परीक्षा दी। एक बार उन्होंने जब कुछ लड़कियों को लड़कों के साथ बाॅक्सिंग करते देखा तो उन्हें लगा कि वह बाॅक्सिंग क्यों नहीं कर सकतीं फिर उन्होंने बाॅक्सिंग सीखना आरंभ कर दिया। 2001 में पहली बार जीतने के बाद उन्होंने अनेक पदक और पुरस्कार जीते। उनका नाम आज किसी परिचय का मोहताज नहीं है। उनकी जीवनी पर एक फिल्म भी बनी है। जिसमें प्रियंका चोपड़ा ने मैरी काॅम की भूमिका अदा की है।

किरण खेर

प्रसिद्ध चरित्र अभिनेता अनुपम खेर की पत्नी किरण खेर के नाम से कोई भी अपरिचित नहीं है। इनका जन्म 14 जून 1955 को पंजाब में हुआ था। इन्होंने चंडीगढ से ही पढ़ाई पूरी की तथा इंडियन थियेटर आॅफ पंजाब से स्नातक किया। इनका प्रथम विवाह उद्योगपति गौतम बेरी से हुआ। उनसे तलाक के पश्चात इन्होंने अनुपम खेर से विवाह किया। एक अभिनेत्री होने के साथ-साथ यह अनेक सामाजिक संस्थाओं से जुड़ी हैं। इनका ‘लाडली’ अभियान भ्रूण हत्या के विरोध में था। इन्होंने कैंसर के लिए लोगों को जागरूक करने का अभियान चलाया था। अन्ना हजारे के भ्रष्टाचार विरोधी आंदोलन में वे उनके साथ कंधे से कंधा मिलाकर खड़ी थीं। 2014 के लोकसभा चुनाव में इन्होंने भाजपा प्रत्याशी के रूप में चंडीगढ में अपने विरोधियों को पराजित कर विजय प्राप्त की।